Stesen LRT Masjid Jamek

Stesen LRT Masjid Jamek ialah sebuah stesen LRT bagi Laluan Kelana Jaya, Laluan Ampang dan Laluan Sri Petaling yang terletak di tengah Kuala Lumpur, Malaysia. Nama stesen ini diambil sempena masjid berdekatan iaitu Masjid Jamek Kuala Lumpur. Stesen ini merupakan stesen pertukaran bagi dua laluan LRT RapidKL iaitu Laluan Ampang dan Sri Petaling dengan Laluan Kelana Jaya. Stesen ini merupakan satu daripada dua buah stesen pertukaran bagi kedua-dua laluan LRT, satu lagi adalah stesen Putra Heights.

Sejarah
Stesen LRT STAR (kini Laluan Ampang dan Sri Petaling) Masjid Jamek dibuka pada 16 Disember 1996 sebagai sebahagian daripada fasa pertama Laluan STAR diantara stesen Ampang dan stesen Sultan Ismail. Stesen ini dibina sepanjang Jalan Tun Perak yang juga merentasi Sungai Klang dimana platform stesen terletak di atas Jalan Tun Perak manakala kaunter tiket dan pagar tambang terletak di aras tanah. Stesen ini mempunyai sebuah kaunter tiket bagi setiap platform dimana kedua-dua kaunter ini serta pagar tambang berada di kedua-dua belah Jalan Tun Perak, dan tidak dihubungkan.

Stesen LRT PUTRA (bahagian Laluan Kelana Jaya) dibuka pada 1 Jun 1999 sebagai sebahagian daripada segmen kedua Laluan PUTRA diantara stesen ini dan stesen Gombak. Stesen ini dibina di persimpangan Jalan Tun Perak dan Jalan Melaka, berhampiran tebing barat Sungai Klang.

Walaupun stesen ini dipanggil sebagai stesen pertukaran, sehingga 28 November 2011, dari pandangan operasi terdapat dua stesen Masjid Jamek: Laluan Ampang dan Sri Petaling (LRT STAR) berkhidmat di stesen bertingkat Masjid Jamek manakala Laluan Kelana Jaya (LRT PUTRA) berkhidmat di stesen bawah tanah Masjid Jamek. Hal ini kerana setiap LRT mempunyai sistem tiket sendiri yang tidak disepadukan dengan sistem lain. Sehingga November 2011, penumpang perlu keluar dari satu sistem dan membeli tiket baharu sebelum memasuki sistem lain jika ingin bertukar laluan di stesen ini.

Apabila Prasarana Malaysia mengambil alih kedua-dua laluan LRT STAR dan LRT PUTRA, pelan mula dirangka bagi menghubungkan kedua-dua sistem ini yang ketika pengambilalihan menggunakan sistem tiket berbeza. Pembinaan sebuah bangunan yang menempatkan kedua-dua ruang berbayar LRT, dinamakan Plaza Masjid Jamek, bermula 1 November 2006 dan dibuka pada awam pada November 2008. Namun begitu, kedua-dua sistem masih menggunakan sistem tiket yang berbeza dimana para penumpang yang ingin bertukar laluan di stesen ini perlu membeli tiket baharu bagi meneruskan perjalanan. Penyatupaduan sistem tiket siap pada 28 November 2011, membolehkan penumpang bertukar laluan di stesen ini dengan tiket yang sama.

Ciri-ciri stesen
Lokasi
Stesen ini dibina di sebelah utara persimpangan Jalan Tun Perak dan Jalan Melaka serta di atas Jalan Tun Perak yang juga menyeberangi Sungai Klang. Terdapat pelbagai ibu pejabat bank di sekitar stesen ini seperti Menara OCBC, Menara HSBC, Menara UAB, Menara Bank Muamalat, Bangunan Chartered Bank, Menara Maybank dan Menara CIMB. Juga terletak berhampiran stesen ini adalah Masjid Jamek, Dataran Merdeka, Dataran Underground, Kelab Diraja Selangor, Bangunan Sultan Abdul Samad, bekas Kompleks Mahkamah Kuala Lumpur, Muzium Tekstil Negara, Panggung Bandaraya DBKL, bangunan Dewan Bandaraya Kuala Lumpur, Bangunan Suhakam, Bangunan Oriental, Hotel Pacific Express, Wisma Maran, SEGi College Kuala Lumpur, Katedral St John, SMK St. John (L), pusat membeli-belah Mydin Kotaraya, Muzium Telekom dan Bangunan TM Jalan Raja Chulan.

Pelan stesen

Stesen ini terdiri daripada dua stesen berbeza yang disambungkan oleh laluan pejalan kaki: stesen LRT (STAR) Masjid Jamek dan stesen LRT (PUTRA) Masjid Jamek. Stesen LRT (STAR) Masjid Jamek adalah stesen bertingkat dimana ruang legar terletak di atas tanah. Stesen LRT (PUTRA) Masjid Jamek pula adalah stesen bawah tanah dengan tiga tingkat: aras tanah, aras legar dan aras platform. Sebuah laluan pejalan kaki disediakan menghubungkan kesemua platform di stesen Masjid Jamek. Terdapat kemudahan bagi Orang Kurang Upaya (OKU) seperti platform mesra OKU dan lif di kedua-dua stesen LRT.

Stesen LRT (STAR) Masjid Jamek mempunyai dua platform sisi di atas Jalan Tun Perak untuk perkhidmatan Laluan Ampang dan Laluan Sri Petaling manakala stesen LRT (PUTRA) Masjid Jamek mempunyai satu platform tengah di bawah ruang legar untuk perkhidmatan Laluan Kelana Jaya.

 Pintu stesen 

Stesen LRT Masjid Jamek dapat dicapai dengan menggunakan dua pintu masuk dan keluar, iaitu Pintu B dan Pintu C.

Pertukaran
Stesen LRT Pasar Seni dihubungkan melalui terowong pejalan kaki merentasi Jalan Tun Perak. Terowong ini menghubungkan platform 1 Laluan Ampang dan Sri Petaling (arah Sentul Timur) dengan ruang legar Laluan Kelana Jaya. Sebuah kompleks telah dibina dan dibuka pada 2006 bagi membolehkan penumpang dari Laluan Kelana Jaya (dan kini penumpang dari platform 1 Laluan Ampang dan Sri Petaling) dengan platform 2 Laluan Ampang dan Sri Petaling (arah Ampang atau Sri Petaling).

Hentian bas
Bas RapidKL laluan 180, 190 dan 851 berkhidmat di stesen ini. Bas Setara Jaya laluan BET5 dan BET6 berkhidmat di stesen ini pada waktu puncak sahaja. 
Selain itu, stesen ini juga terletak berhampiran dua hentian bas utama: Lebuh Ampang (100, 103, 104, 107, 120, 121, 122, 150, 151, 152, 170, 171, 173, 200, 202, 220, 250) dan Hab Medan Pasar (100, 103, 104, 107, 120, 121, 122, 150, 151, 152, 190, 250).

Galeri

Rujukan

Kategori:Laluan Kelana Jaya
Kategori:Laluan Ampang
Kategori:Laluan Sri Petaling
Kategori:Stesen RapidKL